Karis se storie oor tienerseks Hoofstuk 4 Deel 2 – Finesse Meisie
"Iemand het eenkeer vir my gesê sy is jammer sy het op sestien oorsee gegaan, sy sou dit op een-en-twintig meer kon waardeer. Dis dieselfde met seks. As jy seks tyd gee, is die beloning vir jouself ook groter. Niks is ooit weer so spesiaal as die eerste keer wat 'n mens iets doen of beleef nie. Die eerste vliegtuigrit, die eerste vakansie by die see, die eerste soen. Glo my, ook die eerste seks." Isolde drink 'n slukkie water sodat haar woorde by haar gehoor kan insink. Dan praat sy met groot erns verder.
"Verder, pasop vir alkohol, dit beïnvloed julle nugter denke. Die menslike gewete, wat die sedebewaker van die liggaam is, word lamgelê deur alkohol. Skielik is lekker soveel lekkerder en verkeerd heeltemal aanvaarbaar. Die redenasievermoë van die brein word beïnvloed en wat jy jouself in nugterheid sou vertel het, word nou deur alkohol getroef. Alkohol maak dat jou inhibisies verslap. Pasop daarvoor!
"Nou, as julle na al my en julle ouers se preke en smeking nog steeds seks moet hê, gebruik asseblief voorbehoedmiddels. Gaan na 'n kliniek en gesels met die suster daar. Praat met jou pa of ma, of 'n onderwyser of gaan biblioteek toe, maar wees ingelig voor jy tot so 'n stap oorgaan. Moenie net oorboord spring en in 'n stroom probeer swem wat julle nie weet hoe sterk dit is nie!
"Dis maklik om te sê: 'Maar niemand het my dit of dat vertel nie'. Jy is verantwoordelik vir jou eie lewe en as jy nie sê: 'Haai, ek het 'n behoefte, ek soek inligting, help 'n bietjie' nie, hoe moet ander jou dan help? Julle wil graag as grootmense of volwassenes gesien word, maar dan moet julle ook volwasse verantwoordelikheid aan die dag lê. Stel eers ondersoek in, lees en vra kundiges oor seksueel oordraagbare siektes, wees ingelig, spesifiek oor vigs. Voor julle sekspartytjies hou waar elkeen 'n kondoom kry en met 'n maat verdwyn, weet ten minste wat jy doen."
Karis is beïndruk met wat sy sê. Die praatjie onderskryf haar eie opinie oor seks. Isolde sê nog meer oor voorbehoedmiddels en begin dan oor die voorkoms van vigs praat. Sy vertel hoe dit jaarliks toeneem en noem ontstellende syfers. "Ek kan amper nie te veel hieroor praat nie," sê sy met nadruk. Aan die einde van die praatjie is daar geleentheid vir die kinders om vrae te vra.
"Hoe kan die Bybel se wette nog op ons van toepassing wees?" vra Mason, 'n rooikopseun in Karl se klas. "Hulle kon trou toe hulle dertien, veertien was, maar ons moet gaan swot en geld bymekaarmaak voor ons kan trou. Dit kan so lank as tien jaar vat as jy met jou matriekmeisie wil trou. Moet 'n mens so lank dan nie seks hê nie?"
"Nou vang jy my lekker uit!" lag Isolde. "Ek is nie 'n teoloog nie, maar ek sou sê: Mense se wette wat verander, kan nie God se wette uitskakel nie. Nou moet jy maar wag tot jy kan trou ongeag die tydsverloop! Vra gerus die vraag later vir jou predikant, sodat hy my kan haat!" maak Isolde 'n grappie en die hele saal lag.
"Hoekom moet almal oor vigs bekommerd wees? Dit kom mos nie ewe veel onder al die bevolkingsgroepe voor nie?" wil Melé, 'n blonde matriekmeisie, weet.
"Kom ek vra jou so: Vigs was eers net 'n siekte wat onder homoseksuele voorgekom het. Is dit nou nog steeds net hulle probleem? Nee, beslis nie, dit kom deesdae onder almal voor, in alle groeperings. Miskien kom dit op die oomblik meer onder sekere kulture voor, maar dit is nie te sê dit sal so bly nie. Beantwoord dit jou vraag?" vra Isolde vir Melé, wat haar kop bevestigend knik.
"Daar is mense wat sê seks hou 'n liggaam gesond en fiks en dit is goed vir 'n mens. Sou dit nie 'n voordeel vir jongmense kon wees nie?" vra Hennie, 'n lang ou in graad tien wat Karis nie eintlik ken nie.
"Dis dalk moontlik, dalk nie. Dink julle prostitute lyk gesond?" antwoord Isolde en almal lag, en daarmee sluit Isolde die praatjie af.
"Heng, sy is oulik," sê Anri toe hulle buite kom. "Sy is allesbehalwe vervelig!"
"Seks is 'n persoonlike saak en elkeen is geregtig op 'n eie opinie," sê Mia en sy lyk effens vererg.
"Sekere feite bly feite, al het jy 'n eie opinie, Mia," sê Inge.
"Soos wat?" vra Mia.
"Soos vigsstatistiek en tienerswangerskap," sê Anri.
"Ek bedoel nou nie jy moet met almal sonder beskerming seks hê nie. Ek sê net ek voel dit is 'n persoonlike keuse," hou Mia vol.
"Jy sal dus met Karl seks hê?" vra Anri.
"Wat verstaan jy onder die term 'persoonlik', Anri? Ek gaan definitief nie aan almal verkondig wanneer, waar en met wie ek gaan seks hê nie!" antwoord Mia driftig.
"Ek kan ook nie dink dat jy so dom sal wees nie, Mia," is Karis se droë kommentaar.
"Al wil 'n meisie graag 'n virgin bly, word sy soms gemanipuleer om seks te hê, so, sy kan net sowel uit vrye keuse beskikbaar wees. Ouens wil seks hê en soms moet meisies maar toegee, al wou hulle wag," sê Anri.
"Alle ouens is darem nie so nie!" keer Karis ergerlik.
"Ag, Karis, uit watse ondervinding met ouens praat jy?" vra Mia neerhalend.
"Ek ken 'n paar ouens en lees ook mos, Mia," sê Karis vererg.
"Het jy nog nooit gehoor van 'papier is geduldig' nie, Karis?" vra Anri.
"Ek kan julle 'n ware storie van so 'n meisie vertel," sê Inge nou. Die ander kyk haar geïnteresseerd aan. "Dis my niggie, Sonja. Sy wou graag 'n virgin bly, en sy het dit vir almal vertel. Toe kry sy 'n ou, Lewis was sy naam, 'n totally gorgeous ou! Hy het haar meer en meer gedruk om seks te hê tot Sonja dit nie meer kon uitstaan nie en sy het hulle verhouding verbreek. Julle weet mos van ouens met daardie houding van 'jy het my nie lief genoeg nie', of soms sou hy sê: 'ek weet jy wil ook graag, hoekom doen ons dit nie en kry dit verby nie?' Sy het baie gehuil, want sy was mal oor hom, maar sy wou nie haar eie morele standaarde verlaag nie," vertel Inge.
"Ek wens 'n mens kon dit vir al die meisies vertel! Party meisies glo mos hulle sal as kloosterkoeke gebrandmerk word as hulle opstaan vir die dinge waarin hulle glo!" sê Karis selfversekerd.
"Oukei julle, kom ons praat oor iets anders, asseblief!" sê Mia geïrriteerd.
Dit reën steeds aan die einde van die skooldag. Karis klim met haar aardrykskundeboek onder die duvet in, maar raak amper dadelik aan die slaap. Halfvier kry sy 'n SMS-boodskap van Conrad: "Het jy iets warms wat lekkerder is as koffie?" Sy stuur 'n boodskap terug: "Jy het 'n keuse tussen Milo en Hot Chocolate!"
Toe Conrad aan die deur klop, het sy haar gesig gewas en hare gekam en lyk sy minder deur die slaap. Hy gaan sit in die kombuis by haar terwyl sy Milo maak.
"Wat dink jy van Isolde Shepperd?" vra Conrad belangstellend.
"Ek dink sy was great!" sê Karis, "dit is maar soos ek ook oor seks voel. Ek sal graag wil wag tot ek getroud is of ten minste tot ek in 'n volwasse verhouding is."
"Ek voel ook so, maar ek weet 'n mens maak foute," antwoord Conrad nadenkend.
"Dit weet ons almal. Soos Isolde sê, ons is almal mense," sê Karis. "Ek sien Lara is nog met daardie Sue-hulle vriende. Het jy toe met haar kon praat?" verander sy die onderwerp.
"Gepraat is nie die woord nie, dit was 'n geveg!" sê Conrad.
"Hoe so?" vra Karis nuuskierig.
"Lara het dadelik op die verdediging gespring en op my begin skree dat sy haar eie vriende sal kies en ek niks daarmee te doen het nie. My ma het die gedoente gehoor en my aangesê om my by my eie dinge te bepaal en liewer my wiskunde te gaan doen. My wiskunde was die vorige dag blykbaar nie op standaard nie! Ek het my vererg en gesê ek dra net my suster se belange op die hart, en so aan en so aan … In elk geval, dit was 'n ramp!" sug Conrad.
"Ag, Conrad, jy het darem probeer. Dit is klaar meer as wat party boeties sou doen!" troos Karis.
"Feit is, Lara het klaar begin verander. Ek weet sy word ouer en alles, maar dis of sy begin het om meer afsydig te leef. Sy is gedurig in haar kamer en op die foon. Vroeër het sy kwaad geword as ons haar terg, nou spoeg haar oë vuur. Ek voel skoon ongemaklik om met haar te praat," vertel Conrad.
"Ek sal kyk wat ek kan doen," sê Karis. Wat, weet sy egter nie.
Karl en Mia kom papnat van buite af in. "Kry ons ook sulke lekker goed om te drink soos julle?" vra Karl en wys na die Milo-blik.
"Ek sal julle jammer kry en vir julle maak. Waar kom julle nou vandaan?" vra Karis nuuskierig.
"Van die biblioteek af. Karl het 'n boek vir 'n geskiedenistaak gaan soek. Ek was saam vir die lekker," antwoord Mia tevrede.
"Lyk my julle het hard gesoek. Die middag is al om," lag Conrad.
"Ons het ook net gou gaan kyk hoe lyk die strand in die reën," sê Karl.
Karis sien hoe Karl en Mia onderlangs na mekaar kyk en sy voel dadelik ongemaklik oor hulle. Sy weet sy kwel haar meer oor Mia as wat normaal is, maar tweelinge is mos maar na aan mekaar.
"Kom ons hou Vrydagaand 'n strandpartytjie," sê Mia skielik.
"Wat vier ons?" vra Conrad.
"Sommer die lewe!" sê Mia en lag.
Vrydagoggend is dit die skool se eie atletiekbyeenkoms. Karis is nou wel nie 'n groot atleet nie, maar sy is 'n entoesiastiese toeskouer. Sy skreeu haar keel hees vir haar span en kan nie help om ook vir Karl te skreeu, wat 'n hele paar rekords vir die ander span opstel nie.
Toe sy hom op 'n keer by die koeldrankstalletjie raakloop, wens sy hom geluk met die dag se sukses.
"Jy het darem baie talente, Karl. Jy is 'n gelukkige ou," sê Karis ernstig.
"Dink jy so? Ek het nog nooit aan myself as talentvol gedink nie," sê Karl verras.
"Jy moet. Ander mense bid vir een kans om iets suksesvol te kan doen, jy kry dit in oorvloed. Jy kan net dankie sê daarvoor," sê Karis.
Karl kyk haar sprakeloos aan. Dis duidelik dat hy nog nooit so daaraan gedink nie.
Mia vaar ook goed, veral in die veldnommers, en geniet die glorie terdeë. Inge het ook 'n goeie dag en kom eerste in die hekkies en die tweehonderd meter, terwyl Ruan ook in die hekkies uitblink.
So 'n dag op die atletiekbaan put 'n mens uit en toe hulle om tweeuur doodmoeg by die huis kom, spring hulle dadelik in die swembad om af te koel.